Pia Larsen (V), 1998-12-15:
Formålet med dette lovforslag er at åbne for brugen af dankortet på bl.a. Internettet og samtidig bane vej for fuld konkurrence på markedet for betalingskort.
Venstre er enig i begge formål, idet jeg gerne vil understrege, at det under ingen omstændigheder er Venstres politik at understøtte monopoler.
Med lovforslaget bliver det muligt for bankerne at opkræve gebyrer hos de handlende, når handelen foregår via Internettet eller på anden måde uden fysisk kontakt mellem kunden og den handlende.
Det betyder, at det fremover også vil blive muligt for bankerne at opkræve gebyrer, når dankortet bruges ved en af betalingskortlugerne ved Storebæltsforbindelsen, ved en af parkeringsautomaterne i lufthavnen, og når man tanker benzin ved en af de standere, hvor man kan betale med kort.
Det forhold vil Venstre meget gerne se nærmere på under udvalgsbehandlingen.
Det virker urimeligt, at den samme vare varierer i pris afhængig af, hvordan man vælger at betale.
Men lovforslaget er første skridt på vejen mod fuld konkurrence på markedet for betalingskort.
Der indsættes en revisionsbestemmelse, der gør det muligt om 3 år at ophæve reguleringen af markedet for betalingskort, hvis der til den tid er skabt basis for fuld konkurrence, det vil sige, når pengeinstitutternes betalingssystem, PBS, ikke længere har monopol på indløsning af dankort.
I lovforslaget er der opstillet flere forudsætninger, som anses for nødvendige for fuld konkurrence.
Konkurrencen skal både gælde udstedelsen af hævekort, indløsningen og kortterminalerne ude i butikkerne, som skal kunne modtage flere betalingskort.
Danmark er i dag det eneste land i EU, som har en bestemmelse med et indhold som betalingskortlovens § 20. En undersøgelse, der er foretaget af den europæiske handelsorganisation Euro Commerce viser imidlertid, at de øvrige medlemslande alligevel ikke er kendetegnet ved fri prisdannelse på betalingskortmarkedet.
Den undersøgelse vil Venstre gerne se nærmere på under udvalgsbehandlingen.
Det bliver ifølge lovforslaget op til et panel bestående
af interessenter på området at vurdere, om der bliver reel konkurrence.
Panelet er sammensat af detailhandelen,
forbrugere, IT-branchen og Finansrådet
Panelets rolle som stopklods for ophævelse af reguleringen på markedet for betalingskort har været genstand for stor debat.
Jeg hæfter mig i denne forbindelse ved erhvervsministerens udtalelse den 28. oktober i Aktuelt, hvor erhvervsministeren siger, at hvis man forestiller sig, at der er nogen, der uanset, hvad der sker, fortsat siger nej, så vil det godt kunne ske, at § 20 bliver ophævet, selv om dele af panelet er imod.
Deri er vi i Venstre ganske enige.
For at sikre, at aktørerne også virkelig forbereder sig på fuld konkurrence, er det vigtigt, at der bliver sat en tidsbegrænsning på den midlertidige særregulering, og det er der ikke lagt op til i lovforslaget.
Der lægges op til et brud med de principper, der ligger til grund for den generelle konkurrencelov.
Beføjelsen til at foretage prisindgreb placeres således hos Konkurrencestyrelsen og ikke hos Konkurrencerådet.
Venstre ser gerne, at disse beføjelser fortsat ligger hos Konkurrencerådet for at sikre, at tilsynet varetages af et uafhængigt organ, som administrerer konkurrenceloven uafhængigt af den politiske proces.
Med disse få forbehold går Venstre positivt ind i
udvalgsbehandlingen